Nkꞌie nga ja bꞌa̱ kitsú Jesu,
a̱sꞌa̱i kitsjen títjun nga kitsꞌínndju̱ú ngáha ni̱yáha̱ nanki Jerusalen.
Nkꞌie nga ja tsichu tiña Betfage ko̱ Betani̱a̱,
nanki xi tiña maha̱ a̱sunntu tje̱nki̱ xi ꞌmi Yá Olivo̱,
a̱sꞌa̱i kitsꞌínkji Jesu jo já niꞌyakuyáha̱
nga bꞌi̱ kitsúhu̱:
—Tankíún nanki i̱chí xi tíjña tiña ján.
Nkꞌie nga ja ku̱i̱chú yo̱,
sa̱kúnu̱u nku ntí búrrú xi tjítꞌaꞌyún,
xi najmi kje̱e chꞌa bꞌesúhu̱n.
Chjúnndáyo ko̱ nibáko̱o e̱i̱.
Ko̱ tsa tjín xi ngju̱ásjaiyanu̱u:
“¿Á jun tíchjundáyahanu chu̱?”,
tsa ku̱i̱tsu̱nu̱u,
bꞌa̱ tꞌihu̱un:
“Nda̱ maestru̱ rú machjéhe̱n chu̱.”
A̱sꞌa̱i ngji já xi kinꞌekjíu̱ ko̱ kisakúhu̱ chu̱ xi nkú nga kitsú Jesu.
Nkꞌie nga ja tíi̱ncha kjendáya ntí búrrúu̱,
a̱sꞌa̱i bꞌa̱ kitsú já xi tsꞌe̱ chu̱:
—¿Á jun tíchjundáyahanu ntí búrrúu̱?
Bꞌa̱ kitsú jóo̱:
—Nda̱ maestru̱ rú machjéhe̱n chu̱.
I̱ncha jꞌaiko̱ho̱ Jesu chu̱.
Najyuhu̱n i̱ncha kingjásuhu̱n chu̱ ko̱ kitsꞌínkꞌíésun Jesu.
Xi nkú nga tsꞌín tífi Jesu,
bꞌa̱ tsꞌín kingjántu najyuhu̱n xu̱ta̱ a̱ya ni̱yóo̱.
Nkꞌie nga ja tíi̱ncha bichú tiña má jenstehe̱n a̱sunntu tje̱nki̱ Yá Olivo̱,
a̱sꞌa̱i ngayjee̱ xu̱ta̱ niꞌyakuyáha̱ Jesu ꞌyún i̱ncha kikjintáya tsjo nga kitsꞌíntsjoho̱ Nti̱a̱ná nga̱tꞌaha̱ ngayjee̱ kju̱a̱nkjún xi i̱ncha kikie.
Bꞌa̱ i̱ncha kitsú xu̱to̱:
—¡Nti̱a̱ná nda katsꞌínko̱ nda̱ rei̱ xi kitsꞌín nibá ngajoho̱!
¡Kasꞌe kju̱a̱jyu ndji̱o̱jmi ján ko̱ kaya kju̱a̱chánkaha̱ Nti̱a̱ná nkꞌa ján!
A̱sꞌa̱i kinchja̱ kꞌu̱a̱ já fariseo̱ xi tje̱njihi̱n xu̱ta̱ nkjiu̱n:
—Ji nda̱ maestru̱,
bꞌa̱ tꞌihi̱n xu̱ta̱ niꞌyakuyáhi̱ nga najmi tu̱ bꞌa̱ i̱ncha katsꞌín.
Bꞌi̱ kitsú Jesu:
—Bꞌa̱ tíxinnu̱u,
tsa kꞌu̱échja tsꞌa xu̱ta̱ xuꞌbi̱,
ndji̱o̱ i̱ncha kji̱ntáya.
Nkꞌie nga jꞌai tiña Jesu nanki Jerusalen,
kikjintántjai nankiu̱ nkꞌie nga kikie.
Bꞌi̱ kitsú:
—¡Tsa tu̱ kui sa ni̱stjin xuꞌbi̱ ka̱mankjinnu̱u ni xi tsjánu̱u kju̱a̱jyu!
Tu̱nga tíjña ꞌmahánu̱u niu̱ ndꞌa̱i̱.
A̱tꞌaha̱ ku̱i̱chú ni̱stjin nga já kontra̱nu̱u kꞌu̱étjindainu̱u xjó nga kꞌu̱échjanu̱u tu̱ xi tsꞌi̱ínkjehe̱nu̱u.
Tsꞌi̱ínkjenu̱u ko̱ tsꞌi̱ínkꞌien xu̱ta̱ nankinu̱u.
Ndaha nku ndji̱o̱ najmi ta̱ sꞌe̱jñasun saha̱ ra̱ xinkjín.
A̱tꞌaha̱ najmi kamankjinnu̱u nkꞌie nga yꞌéjña chjinu̱u Nti̱a̱ná kju̱a̱ndaha̱.